जलीलपुर। भारतीय किसान यूनियन की मासिक पंचायत में किसानों से 23 सितंबर से शुरू होने वाली क्रांति यात्रा में अधिक से अधिक किसानों के पहुंचने का आह्वान किया। तहसील अध्यक्ष अशोक कुमार ने कहा किसान क्रांति यात्रा 23 सितंबर से 23 अक्टूबर तक चलेगी। उन्होंने बताया कि चांदपुर से 350 किसानों का पहला जत्था 22 सितंबर को निकलेगा। इसके बाद अगला जत्थे में तीन हजार किसान दिल्ली के लिए कूच करेगा। साथ ही खादर क्षेत्र में गंगा नदी की बाढ़ की रोकथाम के लिए ग्राम सुजातपुर खादर से सलेमपुर तक बांध बनवाने की मांग की। उन्होंने कहा कि खानपुर माइनर पिछले 15 दिनों से टूटी हुई है। फिर भी उसमें लगातार पानी चल रहा है। इसके कारण फसलों में पानी भर गया है। नहर को बंद कर तुरंत पटरी को ठीक कराया जाए। बैठक की अध्यक्षता भोपाल सिंह ने की तथा संचालन सुनील कुमार ने किया। इस अवसर पर कुलदीप शर्मा, हुकम सिंह, वेदपाल सिंह, नूर मोहम्मद, मोहम्मद उस्मान, चरन सिंह, सुनील शर्मा, छत्रपाल सिंह, महेश कुमार, महिपाल सिंह आदि मौजूद रहे।